Joost Klein

**Joost Klein** (født 1997), kjent mononymt som **Joost**, er en nederlandsk rapper, låtskriver og tidligere youtuber. Han er kjent i Nederland for låter som «Scandinavian Boy», «Wachtmuziek» og «Friesenjung» samt albumene *M van Marketing*, *Albino* og *1983*. Han er hovedsakelig hiphopartist, men bruker også en rekke andre sjangre i musikken, som elektronisk musikk, hardstyle, pop og poppunk. Han er kjent for sine livlige opptredener og turnerer regelmessig på konsertarenaer og musikkfestivaler med bandet sitt. Han representerte Nederland i Eurovision Song Contest 2024 i Malmö i Sverige. Der gikk han først videre fra semifinalen, men ble diskvalifisert på finaledagen etter en hendelse med en kamerakvinne fra produksjonen.

## Liv og virke
### Bakgrunn
Jooset Klein ble født den 10. november 1997 i Leeuwarden i Nederland. Han vokste opp i det frisiske tettstedet Britsum. Han gikk ved Stedelijk Gymnasium, men droppet etter hvert ut.

### Karriere
I 2008 startet han opp YouTube-kanalen under navnet EenhoornJoost, og holdt denne aktiv frem til 2016. Der publiserte han alt fra musikkvideoer, sketsjer og minidokumentarer. 

Han ga ut sin første singel, «Bitches», og ble signert på plateselskapet TopNotch i 2017 og 2018. Han opprettet deretter sitt eget plateselskap, Albino Records, og hasten 2017 ga han ut mikstapen «Scandinavian Boy», og våren 2018 kom singlene «Meeuw» og «Ome Robert». Samme høst ga han ut albumet *M van Marketing* sammen med rapperen Donnie.

Klein ga høsten 2018 ut diktboken *Albino*, etter oppfordring fra hans far. Siden fulgte albumet *Albino*, som han lanserte gjennom en turné vinteren 2019 samt flere musikkfestivaler samme sommer. Tredjealbumet *1983* kom i november 2019 og er oppkalt etter storebrorens fødeår. I april 2020 kom albumet *Joost Klein 7*, som inneholder syv sanger i samarbeid med den kanadiske rapperen bbno$. hans åttende album kom september 2022 og heter *Fryslân*, det frisiske navnet på Kleins hjemprovins, Friesland. 

I 2023 fikk Klein sin første hit i Tyskland med singelen «Friesenjung» sammen med den tyske rapperen Ski Aggu. Sangen nådde føsteplass på den tyske singellisten. I desember samme år kunngjorde den nederlandske kringkasteren AVROTROS at Klein skal representere Nederland i Eurovision Song Contest 2024 i Malmö i Sverige.

I Eurovision Song Contest deltok Klein i den andre semifinalen, og tok seg videre til finalen. På pressekonferansen etter semifinalen markerte Klein seg med å flere ganger markere sin motstand mot Israel sin deltakelse i konkurransen. I etterkant av dette ble det klart at han ikke ville få delta på kostymeprøvene før finalen, og heller ikke på juryprøven, etter å ha blitt anklagd for vold mot en fotograf. EBU uttalte i en pressemelding at den «for tiden undersøker en hendelse rapportert til EBU som involverer den nederlandske artisten», samt at «han ikke kommer til å øve inntil videre». Juryen måtte derfor bedømme Kleins opptreden basert på et opptak fra semifinalen, som ble vist på storskjerm i arenaen. På ettermiddagen den 11. mai, samme dag som finalen, ble det klart at Klein hadde blitt diskvalifisert fra konkurransen. Ifølge AVROTROS ble Klein filmet av en kvinnelig kameraoperatør mot sin vilje rett etter hans semifinaleopptreden. Kameraoperatøren hevdet at Klein hadde reagert på filmingen ved å gjøre en «truende bevegelse» mot henne mens hun holdt kameraet. Detaljene rundt krangelen var uklare, men det svenske politiet sa at de ville undersøke om det ble fremsatt kriminelle trusler, ikke om et overfall hadde skjedd. Klein benektet enhver forseelse gjennom sin advokat. EBU presiserte i en uttalelse at beslutningen om å diskvalifisere Klein «ikke involverte noen annen artist eller delegasjonsmedlem». AVROTROS uttalte senere at diskvalifikasjonen var «veldig tung og uforholdsmessig». Den 12. august 2024 kunngjorde den svenske påtalemyndigheten at saken mot Klein var henlagt fordi det ikke kunne bevises at handlingen «har vært egnet til å fremkalle alvorlig frykt eller at mannen har hatt noen slik hensikt».

## Diskografi
### Album
* *Dakloos* – utgitt 1. juni 2016
* *Scandinavian Boy* – utgitt 20. oktober 2017
* *M van Marketing* (med Donnie) –&nbsp;utgitt 3. august 2018
* *Albino* – utgitt 18. januar 2019
* *1983* – utgitt 15. november 2019
* *Joost Klein 7* – utgitt 24. april 2020
* *Albino Sports*, Vol. 1 (med Brunzyn) – utgitt 1. april 2021
* *Fryslân* – utgitt 30. september 2022
* *Unity* – utgitt 21. februar 2025
* *Kleinkunst* – utgitt 1. januar 2026

## Referanser


## Eksterne lenker
* 
*